Hevesi Anita szentesi győzelmet remél | Sport | Szeged - delmagyar.hu
Sport > Hevesi Anita szentesi győzelmet remél
Hevesi Anita szentesi győzelmet remél
2011.04.08. 04:20
A Hungerit-MetalCom Szentesi VK női vízilabdacsapata bajnoki döntőt játszik a Dunaújvárossal, az első mérkőzést holnap 16.30-tól rendezik a Fejér megyei városban. Az esélyekről a Kurca-partiak centerével, Hevesi Anitával beszélgettünk.
– Elszántak, motiváltak vagyunk, a bajnoki döntő óriási lehetőség – közölte a Hungerit-MetalCom Szentesi VK 22 éves centere, Hevesi Anita.
– A Dunaújváros ősi rivális, de ebben a szezonban már bajnokin és semleges pályán, a magyar kupa elődöntőjében is megvertük. Vagyis nem elképzelhetetlen, hogy a finálé első meccsén meglepjük őket.
Hevesi Anita 9 évesen kezdett vízilabdázni, a Szentesen kívül nem játszott másik egyesületben. Első edzője Sóti Lajos volt, majd Kozák László, a felnőtteknél Pengő László, dr. Tóth Gyula, Tari László, Kocsis István és Zantleitner Krisztina következett a sorban. Kozáktól sajátította el az alapokat, de dr. Tóth és Zantleitner is maghatározó a pályafutása során.
– Jelenlegi trénerünk játékosként is tiszteletre méltó eredményeket ért el, nagy karriert futott be. Nemcsak szakmai dolgokat, sportolói szemléletet, profi hozzáállást, maximalizmust is tanulunk tőle. Szigorú, elvárja, hogy ne csak arra az egy-másfél órára koncentráljunk az edzésre, amíg az tart; készüljünk rá fejben, lélekben.
Mosolygósan várja a finálét Hevesi Anita.
Utánpótláscsapatokkal sokszoros magyar bajnok, a felnőttek között kupagyőztes, bajnoki bronz- és ezüstérmes, és tagja volt a LEN-kupa 3. helyezett gárdának is. A cél a pontvadászatban a dobogó legfelső foka, és Anita úgy fogalmazott: ha mindenki odateszi magát, Újvárosban sem lehet baj.
Civilben főiskolára jár, levelezőn „birkózik" a turizmus, vendéglátás szakkal. Szabadideje nagy részét a szintén pólós barátjával, Rácz Norberttel tölti. Most minden idegszálával a bajnoki fináléra koncentrál.
– Vannak babonáink, meccsek előtti cselekvési sorrend, például mindig egy meghatározott márkájú csokoládét eszünk. Ezen sem múlhat...
A Hungerit Zantleitner Krisztina edzősége alatt „visszatalált" a dobogóra. Az első évben a kupában bronz-, a bajnokságban ezüstérmet szerzett a gárda. A most zajló szezont mk-diadallal kezdték, a LEN-kupában a 3. helyen végeztek, és a bajnokságban finálét játszanak, vagyis legrosszabb esetben megismétlik az ezüstös produkciót.
Éremhalmozó X-Treme-táncosok
Parádés teljesítménnyel rukkoltak elő a szegedi X-Treme tánciskola versenyzői a modern táncsportok… Tovább olvasom